Új infók érkeztek a World War Z-játékról
World War Z / 2018. március 27.
A Days Gone méltó ellenfele lehet?
A zombis zsáner már rég túl van a kifulladáson, erre bizonyíték a The Walking Dead-tévésorozat lassú döglődése is. Azonban ennek ellenére a játékvilágban is időről időre megpróbálják nekünk bebizonyítani, hogy tudnak még mit kitalálni a témában például a State of Decay 2 vagy a World War Z fejlesztői. A Saber Interactive és a Paramount a tavaly év végi The Game Awards alkalmából jelentette be a Max Brooks World War Z című könyvének (és persze a méltán elfeledett Brad Pitt-film) világán alapuló kooperatív módra kihegyezett akciójátékot, melyről most a PlayStation Magazine-nak köszönhetően új információkat tudhattunk meg.
Az már eddig is világos volt, hogy a játékban a dokuregény fő helyszínein vethetünk be bármit a zombihordák ellen. A PS-magazinnak Matthew Karch, a Saber vezérigazgatója elmondta, hogy akár 1000 élőhalott is nekünk ronthat egyszerre. És ezek a zombik bizony nem George A. Romero viszonylag lassú tempóban közlekedő halottait, hanem a 28 nappal később vagy akár a Z világháború gyors dögeit idézik majd (meg persze a Left 4 Dead is eszünkbe juthat). Ráadásul a World War Z élőhalottai az ígéretek szerint nemcsak ránk rontanak, hanem össze is fognak dolgozni.
Emellett grandiózus ígéretnek tűnik az is, hogy a környezet nagy része lerombolható, és a pályák vagy a pályákon történő események véletlenszerűek lesznek, így nem találkozhatunk két ugyanolyan csatával. Úgyhogy az inkább történetközpontú, de szintén irdatlan sok zombit és kreatív környezeti interakciókat felvonultató Days Gone-nak meg lehet a méltó kihívója (főleg, ha a Z-játék is csúszni fog).
A World War Z valamikor 2018-ban érkezik PS4-re, Xbox One-ra és PC-re.
A PvP küzdelmekre koncentrál a World War Z új előzetese
A World War Z is érkezik az Epic Games Store-ba
[GC 2018] Bemutatkozik a World War Z zombihordája